Romanian lapset jäivät yksin | Ulkomaan uutiset | Iltalehti.fi
Romanian lapset jäivät yksin
Perjantai 20.11.2009 klo 14.59 Vanhemmat virtaavat ulkomaille töiden perässä. Romanialainen Constantin Roman, 13, näkee äitinsä vain kaksi kertaa viikossa - ja silloinkin vain nettikameran kautta. Hän on yksi niistä tuhansista romanialaislapsista, joiden vanhemmat ovat lähteneet ulkomaille töihin leveämmän leivän perässä.- Olen surullinen ettei äiti ole täällä, vaikka ymmärränkin miksi hänen piti lähteä Italiaan töihin, Constantin kertoo.Constantinin äiti tienaa Italiassa noin 1 000 euroa kuussa hotellisiivojana ja vanhustenhoitajana. Summa on kolminkertainen verrattuna keskipalkkaan Romaniassa, joka on noin 340 euroa kuussa. Yhteyttä nettikamerallaLähtiessään äiti jätti Constantinin ja hänen neljä sisarustaan isoäidin hoiviin. Kotikylässään Raducanenissa Constantinilla on monta kohtalotoveria. Romanian koillisosassa, lähellä Moldovan rajaa sijaitsevan kylän lapsista usean vanhemmista ainakin toinen on ulkomailla.Vuoden ajan Constantin on voinut pitää yhteyttä äitiinsä koulun ja Alternative Sociale -kansalaisjärjestön lahjoittaman tietokoneen ja nettikameran kautta.- Kun puhumme nettikameran kautta, tulen hyvin onnelliseksi, Constantin kertoo.Constantin kaipaa äitiään kovasti, mutta asiat voisivat olla huonomminkin. Jotkut sukulaisten huomaan jätetyt lapset päätyvät pakkotyöhön pelloille. Toiset ajautuvat prostituutioon tai rikollisjengeihin. Ulkomailla olo venyy vuosien mittaiseksiMaastamuutto ja sen vaikutukset Romaniaan ovat sunnuntaina valittavan uuden presidentin suurimpia haasteita.Kysymys on kaksipiippuinen: ulkomailla työskentelevät romanialaiset lähettivät yksistään viime vuonna kotimaahansa yli 6,3 miljardia euroa. Toisaalta Romanian kilpailukyky heikkenee, kun osaava työvoima karkaa ulkomaille. Jäljelle jäävät lapset ja vanhukset.Alternative Sociale -järjestön Alexandru Gulei kertoo, että monet vanhemmat päätyvät työskentelemään ulkomailla vuosia, vaikka alkuun he pitävät maastamuuttoa vain lyhytaikaisena ratkaisuna.- Koska maastamuuttoa pidetään väliaikaisena, vanhemmat eivät halua muuttaa koko perhettään toiseen maahan.Gulein mukaan vanhemmat kertovat yleensä aikovansa viipyä poissa niin kauan, kunnes he saavat kerättyä rahaa talon rakentamiseen ja lastensa koulunkäyntiin.Niin kauan Constantin ja muut lapset joutuvat vain odottamaan. STT-AFP